Man voor vrou vermoor; twee in hof | Maroela Media
Man voor vrou vermoor; twee in hof
Twee mans het Dinsdag in 'n KwaZulu-Natalse landdroshof verskyn nadat 'n egpaar twee weke gelede in hul huis in Hibberdene aangeval en die man ten aanskoue van sy vrou met 'n skerp voorwerp doodgesteek is.
Kol. Thembeka Mbhele, woordvoerder van die polisie, het gesê Johannes Petrus Kleynhans (65) en sy vrou was op 30 Julie omstreeks 19:45 besig om in hul huis televisie te kyk toe hulle deur drie aanvallers oorval is. Die aanvallers het 'n venster stukkend geslaan om toegang tot die huis te verkry.
"[Kleynhans] het probeer om sy vrou te beskerm en het teen die verdagtes baklei, maar hy is verskeie kere gesteek. Sy vrou het ook steekwonde opgedoen toe sy probeer het om haar man te help," het Mbhele gesê.
Die aanvallers het met 'n televisie en 'n selfoon gevlug.
Die polisie se ondersoek het daartoe gelei dat 'n 18-jarige verdagte Saterdag omstreeks 10:00 in die Hibberdene-sakesentrum in hegtenis geneem is. Maandagaand het 'n tweede verdagte (27) hom aan die Hibberdene-polisie oorgegee. "Verdere ondersoek het daartoe gelei dat die gesteelde items teruggevind is," het Mbhele gesê.
Sy het gesê die twee verdagtes het vandag op aanklagte van moord en poging tot moord in die hof verskyn. Mbhele kon nie onmiddellik bevestig wat tydens die hofverrigtinge gebeur het nie.